Το Διοικητικό Συμβούλιο κατά την 123η έκτακτη συνεδρίασή του, τη 13η Ιουνίου 2021, η οποία διακόπηκε και συνεχίστηκε τη 17η Ιουνίου 2021, επειδή **οι ρυθμίσεις του νέου Πτωχευτικού Κώδικα, δεν εξασφαλίζουν επαρκώς την λυσιτελή προστασία των ευάλωτων οφειλετών**, **και δη της πρώτης κατοικίας τους, στο πλαίσιο της διευθέτησης των οφειλών τους και της παροχής δεύτερης ευκαιρίας**, επειδή **δεν έχουν εκδοθεί οι προβλεπόμενες εφαρμοστικές του νόμου υπουργικές αποφάσεις**, **αλλά κυρίως, δεν έχει συσταθεί «Ο Φορέας Απόκτησης και Επαναμίσθωσης ακινήτων»** και επειδή **η σχετική πλατφόρμα του μηχανισμού εξωδικαστικής ρύθμισης οφειλών παρουσιάζει σοβαρές ελλείψεις και αρρυθμίες**, λαμβάνοντας υπόψη και τη δυσμενή οικονομική και κοινωνική πραγματικότητα που έχει διαμορφωθεί και την ανάγκη αποτροπής άδικων αναγκαστικών εκτελέσεων και πλειστηριασμών σε βάρος ευάλωτων κοινωνικών ομάδων, **αποφάσισε ομόφωνα και μέχρι την 31.7.2021 την αποχή όλων των δικηγόρων από την εκτελεστική διαδικασία για επίσπευση πλειστηριασμών, με εντολείς Τράπεζες ή εταιρείες διαχείρισης απαιτήσεων κατά της πρώτης κατοικίας των ευάλωτων νοικοκυριών**, όπως ορίζονται με το ν. 4738/2021 και ειδικότερα:

**Α)**Την αποχή από τη λήψη απογράφου εκτελεστών τίτλων. Ειδικά στη περίπτωση διαταγών πληρωμής επιτρέπεται μόνο η λήψη αντιγράφου αυτής και όχι απογράφου, προκειμένου και μόνο να τηρηθεί η προθεσμία του άρθρου 630Α ΚΠολΔ.

**Β)**Την αποχή από τη σύνταξη , υπογραφή και κοινοποίηση επιταγής (άρθ.924 ΚΠολΔ) που αποτελεί την 1η πράξη αναγκαστικής εκτέλεσης, και η οποία συντάσσεται υποχρεωτικά κάτω από επικυρωμένο αντίγραφο από το πρώτο εκτελεστό απόγραφο· η ακρίβεια της αντιγραφής της οποίας βεβαιώνεται από το δικηγόρο που το εκδίδει (άρθρ. 36 παρ. 2 περ. β Κώδικα Δικηγόρων) , και στην οποία επιβάλλεται τελικά de facto η υπογραφή της από δικηγόρο.

**Γ)**Την αποχή από την υπογραφή εντολής προς εκτέλεση (άρθ.927 ΚΠολΔ).

**Ιωάννινα, 17 Ιουνίου 2021**

**Η Πρόεδρος                                        Η Γενική Γραμματέας**

**Μαρία Κ. Νάκα                                      Αγγελική Σπ. Τζοβάρα**